1. ปัจจัยความเสี่ยง

ความเสี่ยงในการประกอบธุรกิจ

  ในปีดำเนินงานที่ผ่านมา บริษัทมีรายได้จากการจำหน่ายภายในประเทศคิดเป็นร้อยละ 61.2
  ของรายได้รวม ลดลงจากปี 2543 เล็กน้อย เนื่องจากตลาดทดแทน (Replacement Market)
  ซึ่งเป็นตลาดหลักของภาคอุตสาหกรรมยางรถยนต์มีการแข่งขันที่สูงมาก
  ประกอบกับกำลังการผลิตรวมภายในประเทศของภาคอุตสาหกรรมยางรถยนต์ยังอยู่ในภาวะที่สูงกว่าความต้องการภายในประเทศ
  จึงทำให้เกิดภาวะการแข่งขันด้านราคาอย่างรุนแรง ดังนั้น บริษัทจึงได้ปรับเปลี่ยนแผนการตลาด
  โดยเน้นย้ำไปที่คุณภาพของผลิตภัณฑ์และการบริการหลังการขาย จึงได้ดำเนินการตามโครงการ
  ”Double Warranty – รับประกัน มั่นใจ..อุ่นใจ 2 ต่อ จากกู๊ดเยียร์”
  ซึ่งเป็นการรับประกันคุณภาพยางตลอดอายุการใช้งาน และรับประกันความเสียหายจากสภาพถนน
  โดยเริ่มใช้กับยางยี่ห้อกู๊ดเยียร์ รุ่น Eagle F1, Eagle Ventura และ Eagle NCT5
  ที่ขายในตลาดทดแทน โดยศูนย์บริการ กู๊ดเยียร์อีเกิ้ลสโตร์, แม็กซ์ ออโต้, บี-ควิก,
  และร้านตัวแทนจำหน่ายยางกู๊ดเยียร์ที่มีเครื่องหมาย Double Warranty
  ผลจากการดำเนินการตามโครงการนี้ทำให้ผู้ใช้ยางรถยนต์ของบริษัทมีความมั่นใจในตัวผลิตภัณฑ์และบริการหลังการขายของบริษัทมากยิ่งขึ้น
  และบริษัทคาดว่าจะสามารถสร้างฐานลูกค้าในตลาดทดแทนเพิ่มขึ้นได้ในอนาคต

ความเสี่ยงในด้านการผลิต 

  บริษัทดำเนินธุรกิจทางด้านยางรถยนต์และยางเครื่องบินในประเทศไทยมากว่า 30 ปี
  บริษัทมีการปรับปรุงกระบวนการผลิตและเครื่องจักรที่ใช้ในการผลิตให้ทันสมัยอยู่เสมอ
  โดยบริษัทได้รับการสนับสนุนทางด้านเทคโนโลยีใหม่ ๆ
  จากบริษัทแม่ที่ประเทศสหรัฐอเมริกาอย่างดีเสมอมา
  ประกอบกับการจัดหาวัตถุดิบทั้งภายในประเทศและต่างประเทศ
  มีการบริหารวัตถุดิบอย่างเป็นระบบและมีแผนรองรับการขาดแคลนวัตถุดิบ
  โดยบริษัทได้ร่วมมือกับบริษัทเครือกู๊ดเยียร์ในกลุ่มประเทศอาเซียน
  ในอันที่จะบริหารความเสี่ยงที่อาจเกิดการขาดแคลนวัตถุดิบร่วมกัน เช่น
  หากเกิดกรณีฉุกเฉินสามารถร้องขอให้บริษัทกู๊ดเยียร์ในกลุ่มประเทศอาเซียนจัดส่งวัตถุดิบที่ขาดแคลนนั้น
  ๆ มาสนับสนุนไม่ให้เกิดความเสียหายต่อการผลิตโดยรวมได้

ความเสี่ยงด้านการบริหารและการเงิน 

  เพื่อให้บริษัทมีการดำเนินงานอย่างราบรื่นและมีประสิทธิภาพสูงสุด และป้องกันความเสี่ยงใด ๆ
  ที่อาจเกิดขึ้น ทางบริษัทแม่ที่ประเทศสหรัฐอเมริกา
  จึงได้วางระบบการบริหารงานด้านการเงินที่เป็นสากลเช่นเดียวกันทั่วโลก
  ซึ่งกำหนดให้บริษัทกู๊ดเยียร์ทั่วโลก ส่งรายงานผลการดำเนินงานไปที่บริษัทแม่เป็นช่วงเวลา ดังนี้

-   รายสัปดาห์ เป็นการรายงานการคาดการณ์ที่เป็นปัจจุบัน
    อีกทั้งเป็นการรายงานเหตุการณ์ที่อาจมีผลกระทบต่อการดำเนินงานในแต่ละสัปดาห์ เช่น
    ข้อมูลด้านเศรษฐกิจและการเงิน ภาวะการแข่งขัน และข้อมูลอื่น ๆ ที่สำคัญในช่วงเวลานั้น
    เพื่อให้ทางบริษัทแม่มีข้อมูลที่เป็นปัจจุบันที่สุด

-   รายเดือน เป็นการรายงานผลการดำเนินงานประจำเดือน
    ซึ่งจะถูกนำไปประมวลผลรวมกับผลการดำเนินงานในกลุ่มประเทศอาเซียน
    และภูมิภาคเอเชียแปซิฟิค

-   รายไตรมาส เป็นการนำเสนอแผนงานของบริษัทในไตรมาสที่เหลือของปี ให้แก่บริษัทแม่
    เพื่อประเมินผลการดำเนินงานในปีดำเนินงานนั้น ๆ

  การนำเสนอรายงานดังกล่าวข้างต้น ทางบริษัทแม่ได้กำหนดให้มีรูปแบบที่เป็นสากล
  ซึ่งจะสามารถประมวลผลได้อย่างถูกต้อง รวดเร็ว และมีประสิทธิภาพ
  หลังจากการประมวลผลทุกครั้ง
  ทางบริษัทแม่จะส่งสรุปผลดังกล่าวให้แก่ผู้บริหารระดับสูงของบริษัทรับทราบ
  รวมถึงผลการดำเนินงานในระดับภูมิภาคด้วย
  เพื่อที่ทางผู้บริหารจะสามารถวางแผนการดำเนินงาน

  ต่าง ๆ ได้อย่างมีประสิทธิภาพต่อไป

  บริษัทมีความมั่นใจว่าการดำเนินงานอย่างเป็นระบบดังกล่าวข้างต้น
  จะสามารถป้องกันหรือลดความเสี่ยงใด ๆ ที่อาจเกิดขึ้นได้แน่นอน
  และทำให้ผู้ถือหุ้นของบริษัทเกิดความมั่นใจในการดำเนินงานของบริษัทได้